text: Vejle får superliga-testet sit nye hold mod OB i pokalkamp 
  07 september 2016 kl. 11.32
  Vejles ny-sammensatte hold er ubesejret i 1. division - og onsdag aften bliver der lejlighed til at teste holdets niveau mod en superliga-modstander, når OB kommer på besøg i pokalturneringen
  Når Vejle Boldklub onsdag aften møder OB i DBU Pokalen er det sjette gang i Landspokalturneringens historie, at de to klubber tørner sammen. OB har overtaget med fire sejre, mens VB i et tidligere tilfælde har ekspederet fynboerne ud i pokalmørket.
  Vejle er med fire uafgjorte og to sejre kommet fra start i 1. division uden nederlag, selvom holdet både har fået ny træner og mange nye udenlandske spillere i sæsonoptakten.
  Onsdag aften kommer OB på besøg i 2. runde af DBU Pokalen, hvilket bliver en test af Vejles reelle styrke.
  Cheftræner Andreas Alm har udtaget tre mulige debutanter til bruttotruppen i form af Oliver Drost og de to unge kinesere, den 20-årige Yue Xin, der dækker venstreback, og 18-årige Wang Xin, der spiller højreback.
  I forhold til den trup der for tolv dage siden spillede 0-0 mod AB, er VB uden midtbanespilleren Jacob Schoop. Den tidligere OB’er sidder over med en skade.
  Der er kampstart kl. 20,15 på Vejle Stadion - og kampen kan også følges på TV 3 sport 1.
  Også FC Fredericia spiller pokalkamp i aften, hvor modstanderen er Brabrand fra 2. division. Der er kampstart i Aarhus-forstaden kl. 17,30.
  Bruttotruppen til kampen i #dbupokalen mod OB. Spilles onsdag kl. 20.15. https://t.co/UvQ4w7QG7e #VejleB pic.twitter.com/OIoXfEs9ln
  
  